Predkladacia  správa

	Materiál sa predkladá ako iniciatívny, vychádzajúci z programového vyhlásenia vlády SR, aktívne podporovať zahraničnoobchodnú spoluprácu s vybranými krajinami Ázie, Afriky a Latinskej Ameriky s prihliadnutím na ekonomické záujmy a kultúrno-historické záväzky Slovenskej republiky.

	Indonézska republika  už historicky patrí k prioritám zahraničnoobchodných záujmov Slovenskej republiky v juhovýchodnej Ázii. Združenie národov juhovýchodnej Ázie /ASEAN/, ktorého je Indonézska republika členom, sa stále viac presadzuje v zahraničnoobchodnej výmene so Slovenskou republikou. 

	MH SR ako garant všetkých hospodárskych zmlúv považuje skvalitnenie právneho rámca medzi Slovenskou republikou a Indonézskou republikou  za jedno z najzákladnejších opatrení na podporu slovenského exportu. Uzatvorenie  Dohody  vhodne zapadá do koncepcie zintenzívňovania bilaterálnych vzťahov s touto krajinou a jej podpisom by sa uzatvoril rámec medzivládnych dohôd ekonomického charakteru (Dohoda medzi vládou SR a vládou Indonézskej republiky o vzájomnej podpore a ochrane investícií – 12. 7. 1994 a Dohoda o zamedzení dvojitému zdaneniu a zabránení daňovému úniku v odbore daní z príjmov – 30. 1. 2001).

	Uzatvorením novej Obchodnej dohody sa súčasne ruší uznesenie vlády Slovenskej republiky č. 650/1996 z 1. októbra 1996 k návrhu na uzatvorenie Obchodnej dohody medzi vládou Slovenskej republiky a vládou Indonézskej republiky z dôvodu akceptácie odporúčania Európskej komisie týkajúceho sa možnosti výpovede  Dohody k dátumu vstupu SR do EÚ. Predkladaná Obchodná dohoda toto odporúčanie EK už vo svojom texte zohľadňuje.

	Vzájomná obchodná výmena v roku 2001 dosiahla hodnotu viac ako 35 mil. USD. K rozhodujúcim komoditám na strane slovenského vývozu patrili: ploché valcované výrobky zo železa, chemické výrobky – najmä zlúčeniny s amínovou funkciou a organické zlúčeniny na báze síry, antibiotiká, elektromery, stroje a zariadenia, lekárske a chirurgické nástroje a zariadenia, novinový papier a špeciálna technika. Na strane slovenského dovozu dominovali nasledovné výrobky: obuv a obuvnícke zvršky, prírodný kaučuk, stroje a zariadenia na automatické spracovanie dát, textilné výrobky, káva, tabak a elektronika. Indonézska republika súčasne patrí k rozhodujúcim dodávateľom prírodného kaučuku pre slovenský obuvnícky a kožiarsky priemysel.

	Na indonézskom trhu je súčasne záujem i o ďalšie výrobky, ktorými slovenská ekonomika disponuje. Ide predovšetkým  o produkty slovenského obranného priemyslu a ťažkého strojárstva.

	Z  rozboru vzájomného obchodu je zrejmé, že súčasný objem a štruktúra hospodárskej spolupráce neodzrkadľujú celkové možnosti využitia výrobného a exportného potenciálu oboch krajín. Rezervy sú v rozšírení a v ďalšej diverzifikácii nášho vývozu, k čomu by mala prispieť aj predkladaná Dohoda.

	Za predpokladu zavŕšenia vnútroštátneho legislatívneho procesu v oboch krajinách by sa mohla predkladaná Dohoda podpísať ešte v tomto roku – počas návštevy prezidentky Indonézskej republiky v SR. Dňom nadobudnutia platnosti novej Dohody súčasne zaniká platnosť Obchodnej dohody medzi vládou Československej socialistickej republiky a vládou Indonézskej republiky podpísanej  v Prahe 11. marca1975 vo vzťahu k Slovenskej republike.

	Nová Dohoda medzi vládou Slovenskej republiky a vládou Indonézskej republiky bude zároveň určitým signálom k iniciovaniu indonézskych  investícií  do slovenskej ekonomiky.

	Na materiál sa nevzťahuje obmedzenie prístupu k informáciám podľa § 11 ods. 1 písm.b, zákona č. 211/2000 Z. z. o slobodnom prístupe k informáciám, keďže Dohoda bude po nadobudnutí platnosti uverejnená v Zbierke zákonov Slovenskej republiky v zmysle zákona č. 1/1993 Z .z. o Zbierke zákonov Slovenskej republiky.

	Predkladaná Dohoda je v súlade s právnym poriadkom Slovenskej republiky, reviduje jej bilaterálnu zmluvnú základňu, nezakladá dopad na štátny rozpočet a protokolárne články zastávajú flexibilitu pre prípad potreby výpovede k dátumu vstupu Slovenskej republiky do Európskej únie.

	Vzhľadom na uvedené skutočnosti MH SR doporučuje, aby vláda schválila návrh Obchodnej dohody medzi vládou Slovenskej republiky a vládou Indonézskej republiky a splnomocnila ministra hospodárstva Slovenskej republiky a ako alternáta štátneho tajomníka MH SR  k jej podpisu v obojstranne najvýhodnejšom termíne.